ዶክተር ወርቅነህ አሸባሪው አይ ኤስ ያተኮረ ከአሜሪካ ኮንግረስ አባላት ጋር ተወያዩ
ሚኒስትሩ አሸባሪው አይ ኤስን ለማጥፋተ በተቋቋመው ዓለም ቀፍ ህብረት ስብሰባ ላይ ለመሳተፍ ባመሩበት ወቅት ነው ከኮንግረስ አባላቱ ጋር የተወያዩት።በዚህ ወቅት ከአባላቱ ጋር በኢትዮጵያና አሜሪካ ግንኙነት ዙሪያ ውይይት አድርገዋል።ሚኒስትሩ ዘላቂ የኢኮኖሚ ዕድገትንና የዴሞክራሲ ስርዓትን ማረጋገጥ ብሎም የቀጠናውን ሰላምና ደህንነት ማስጠበቅ፤ የሀገሪቷ የውጭ ጉዳይና የደህንነት ስትራቴጂ ዋነኛ ማጠንጠኛ መሆኑን አስገንዝበዋል።የአካባቢውን ሃገራት ጥቅም ማስከበርም የስትራቴጂው አካል መሆኑንም ጠቅሰዋል።ዶክተር ወርቅነህ ኢትዮጵያ በአፍሪካ ዋነኛ የኢንቨስትመንት መዳረሻ መሆኗን ጠቅሰው፥ አሁን ላይ የኢንዱስትሪ ፓርኮችና የኤሌክትሪክ ሃይል ማመንጫ ግድቦች ግንባታ ላይ ትኩረት አድርጋ እየሰራች ነው ብለዋል።ሃገሪቷ ዓለም አቀፍ ጉባዔዎችን በማስተናገድ ከፍተኛ አስተዋጽኦ እያበረከተች ነው ያሉት ሚኒስትሩ፣ በአፍሪካ ቀንድና በመላው አህጉሩ ሰላምና መረጋጋት እንዲሰፍን በርካታ ስራዎችን እየሰራችና መሆኗንም ገልጸዋል።የኮንግረሱ አባላት በበኩላቸው ኢትዮጵያ በአፍሪካ ቀንድ ሰላምና መረጋጋት እንዲሰፍን የምትጫወተውን ሚና አድንቀው፥ መሰል የውይይት መድረኮች በቀጣይ እንዲዘጋጁም ጠይቀዋል።አባላቱ በሀገሪቷ ተከስቶ በነበረው ድርቅና በአስቸኳይ ጊዜ አዋጁ ላይም ጥያቄዎችን አንስተዋል።ዶክተር ወርቅነህ ከሴኔት የውጭ ጉዳዮች ሊቀመንበሩ ቦብ ኮርከር ጋር በሃገራቱ የሁለትዮሽ ግንኙነት ዙሪያም ውይይት አድርገዋል።ሊቀመንበሩ የሁለቱ ሃገራት ግንኙነት ጠንካራና ረጅም ጊዜን ያስቆጠረ ነው ብለውታል።ቦብ ኮርከር ኢትዮጵያ የቀጠናውን ሰላም በማስጠበቅ ረገድ እያደረገች ያለውን አስተዋጽኦ አድንቀው፥ ይህን ጥረቷን አጠናክራ እንድትቀጥልም ጥሪ አቅርበዋል።የውጭ ጉዳይ ሚኒስትሩ በበኩላቸው፥ አሜሪካውያን ባለሀብቶች በኢትዮጵያ መዋዕለ ንዋያቸውን እንዲያፈሱ ጥሪያቸውን አቅርበዋል።ዶክተር ወርቅነህ ከአሜሪካ የውጭ ጉዳይ ሚኒስቴር ሃላፊዎችና ሴናተሮች ጋር ተገናኝተው እንደሚመክሩም ይጠበቃል(ኤፍ ቢ ሲ) ።